b"\n_START_ARTICLE_\nMenahem ben Saruq\n_START_SECTION_\nBiografia\n_START_PARAGRAPH_\nNascut a Tortosa, es trasllada a C\xc3\xb2rdova i entra al servei d'Issac ben Ezra, funcionari califal. Torna a Tortosa quan mor Isaac, per\xc3\xb2 el fill d'aquest, Hasday ibn Xaprut, metge i conseller dels califes Abd-ar-Rahman III i Al-H\xc3\xa0kam II el reclama i el nomena secretari personal seu, i l'anima a realitzar estudis de la llengua hebrea, envoltat per un grup de deixebles._NEWLINE_Els seus estudis filol\xc3\xb2gics es desenvolupen en el Ma\xe1\xb8\xa5beret o L\xc3\xa8xic de l'hebreu b\xc3\xadblic, el qual fou atacat pel gram\xc3\xa0tic Dunaix ben Labrat en la seva cr\xc3\xadtica o T\xc4\x93shuvot per les seves aportacions filol\xc3\xb2giques i exeg\xc3\xa8tiques, i aconsegu\xc3\xad per les seves acusacions que Menahem perd\xc3\xa9 el mecenatge de Hasday ibn Xaprut, i fins i tot, acab\xc3\xa0 a la pres\xc3\xb3. \xc3\x89s possible que poc despr\xc3\xa9s mor\xc3\xads. A aquestes cr\xc3\xadtiques, els deixebles de Menahem: Isaac ben Gikatilla, Isaac ben Caprun i Jud\xc3\xa0 ben David Hayyuj replicaren amb les T\xc4\x93shuvot Talmidey M\xc4\x95na\xe1\xb8\xa5em en contra de les opinions de Ben Labrat.\n_START_SECTION_\nObra\n_START_PARAGRAPH_\nEn tota la seva obra Menahem intenta que l'hebreu recupere la posici\xc3\xb3 com a idioma creatiu, com l'idioma exclusiu de la societat jueva. \xc3\x89s un extraordinari estilista, amb un important domini del vocabulari hebreu."